**Uskontojen uhrien tuki UUT ry** on vuonna 1987 perustettu ja vuonna 1993 rekisteröity sitoutumaton yhdistys, jonka tavoitteena on tukea uskonnollisissa yhteisöissä vaikeuksiin joutuneita ihmisiä ja näiden läheisiä.

Yhdistys pyrkii ehkäisemään ongelmia käsittelemällä julkisesti asioita, jotka aiheuttavat ahdistusta uskonnollisten yhteisöjen jäsenille. Yhdistys toimii valtakunnallisesti ja sen kotipaikka on Helsinki.

Historia
--------

Yhdistys sai alkusysäyksensä vuoden 1987 alkupuolella, kun Ylen Kansanradio-ohjelmassa haastateltiin entisiä mormoneja ja Jehovan todistajia, jotka kertoivat kovista kohtaloistaan omissa liikkeissään. Kyseiset Kansanradion ohjelmat saivat joukon ihmisiä soittamaan Yleen, josta he pyysivät yhteystietoja haastateltuihin entisiin uskontokuntien jäseniin. Soittajilta saatujen yhteystietojen avulla lähetettiin kutsu ja 27. maaliskuuta 1987 kokoontui joukko entisiä uskonyhteisöjen jäseniä Tampereella. 

Yhdistyksellä on säännöllisesti kokoontuvat vertaistukiryhmät mm. helluntailaisuudesta, karismaattisuudesta, Jehovan todistajista, mormoneista, esikoislestadiolaisuudesta ja vanhoillislestadiolaisuudesta irtautuneille, ja yhdistys jätti keväällä 2017 lapsiasiavaltuutetulle selvityksen pyrkiessään suojelemaan lapsia, jotka altistuvat tietyissä uskonnollisissa yhteisöissä voimakkaille peloille. Yhdistyksen mukaan yhteiskunnan on pyrittävä suojelemaan lapsia sillä selvityksen mukaan esimerkiksi monet Jehovan todistajiin kuuluvat lapset pelkäävät maailmanloppua ja helluntailaisiin sekä vanhoillislestadiolaisiin kuuluvat helvettiin joutumista. Edellä mainittujen lisäksi UUT ry huomioi myös muut uskonnot, uskonnolliset liikkeet ja uskomukset, kuten Krishna-liikkeen, Sahaja-joogan, skientologian, teosofian ja antroposofian. Yhdistys saa yhteydenottoja kymmeniin eri uskonnollisiin yhteisöihin liittyen. 

Toiminta järjestäytyi rekisteröidyksi yhdistykseksi vuonna 1993. Eräänä kannustajana yhdistyksen rekisteröintiin oli Suomen Mielenterveysseuran toiminnanjohtaja Pirkko Lahti, joka kehotti Terttu Forsellia rekisteröintiin.*lähde?* Yhdistys rekisteröitiin nimellä "Uskontojen uhrien tuki ry" ja myöhemmin sen viralliseen nimeen liitettiin yhdistyksen vakiintunut kirjainlyhenne UUT.

Toimintamuodot
--------------

Uskontojen uhrien tuki UUT ry:llä on vertaistuki-, tiedotus- ja vaikutustoimintaa. Yhdistyksellä on kaksi valtakunnallista auttavaa puhelinta. Lisäksi yhdistys tarjoaa tukea ja neuvoja sähköpostitse sekä Facebookissa toimivan salaisen ryhmän kautta. UUT:n vertaistukiryhmät kokoontuvat Helsingissä, Turussa, Tampereella, Oulussa, Kuopiossa, Jyväskylässä ja Lahdessa. Helsingissä kokoontuu sekä kaikille uskonnollisille taustoille avoimia ryhmiä että yksittäisille taustoille suunnattuja ryhmiä. Vertaistukiryhmien tilaisuuksissa käy eri uskonyhteisöjen entisiä ja nykyisiä jäseniä sekä näiden omaisia. Monien kokemukset liittyvät tiukasti jäseniään kontrolloivasta yhteisöstä irtaantumiseen. 

Yhdistyksen edustajat ovat esiintyneet säännöllisesti tiedotusvälineissä lahkoilmiötä käsiteltäessä. UUT ry toimii yhteistyössä muiden järjestöjen kanssa, jotka pyrkivät edistämään ihmisoikeuksia ja tukemaan vaikeita elämäntilanteita kohtaavia. Yhdistys on antanut lausuntoja muun muassa eduskunnan käsitellessä uskontoa koskevaa lainsäädäntöä.

Hallituksen puheenjohtajista ja toiminnanjohtajasta
---------------------------------------------------

Yhdistyksen rekisteröimisen jälkeisen ajan tunnetuin puheenjohtaja, nykyinen kunniapuheenjohtaja, on Terttu Forsell (entinen Maljanen), taustaltaan entinen mormoni, mutta nykyinen luterilaisen seurakunnan aktiivi. Forsell toimi puheenjohtajana kahdessa jaksossa vuosien 1995 ja 2001 välisenä aikana. Vuonna 2001 puheenjohtajana toimi evankelis-luterilaisen kirkon pappi Leena Ranta.

Vuosina 2002–2007 puheenjohtajana toimi Aki Härkönen, joka valittiin puheenjohtajaksi myös vuosina 2012–2013. Vuonna 2008 hallituksen puheenjohtajana toimi Sari Myllymäki. Vuosina 2009–2011 UUT:n puheenjohtajana toimi Joni Valkila, joka erosi tehtävästä tultuaan valituksi toiminnanjohtajaksi helmikuussa 2012.

### Puheenjohtajat

* Terttu Forsell 1995–2001
* Leena Ranta 2001
* Aki Härkönen 2002–2007, 2012–2014
* Sari Myllymäki 2008
* Joni Valkila 2009–2011
* Antti Kaskela 2015
* Terho Miettinen 2016–2018
* Pia Puolakka 2018–

Lähteet
-------

1. ↑  UUT ry *uskontojenuhrientuki.fi*. Viitattu 3.5.2014.
2. ↑  Liian moni uskonnon uhri on hiljaa ja kärsii *Paikalliset*.  31.1.2011. Helsingin uutiset.  Arkistoitu 14.11.2018. Viitattu 14.11.2018.
3. ↑  Uskontojen uhrien tuki UUT ry *uskontojenuhrientuki.fi*. Viitattu 3.5.2014.
4. ↑  UUT: Lapset pelkäävät *mtv.fi*.  Arkistoitu 6.4.2017. Viitattu 3.6.2017.
5. ↑  Uskonyhteisöt *uskontojenuhrientuki.fi*. Viitattu 3.5.2014.
6. ↑  Valtakunta vaihtui omaan ajatteluun *Kotimaa24.fi*.  27.6.2012. Viitattu 3.5.2014.
7. ↑  Päiväntasaaja: Kun uskonnollinen yhteisö ahdistaa (Radio-ohjelma) *Yle Areena*.  20.4.2011. Viitattu 3.5.2014.
8. ↑  Silminnäkijä: Kastetusta kartetuksi - jehovalaisuuden jättäneet *Elävä arkisto*.  10.1.2011. Yle. Viitattu 3.5.2014.
9. ↑  Pappi Uskontojen uhrien tuki ry:n puheenjohtajana *Vapaa Ajattelija 1/2001*. Viitattu 3.5.2015.
10. ↑  Sundström, Kimmo: Aki Härkönen Uskontojen uhrien tuen puheenjohtajaksi  28.3.2012. Pääkaupunkiseudun ateistit ry. Viitattu 3.5.2014.
11. ↑  Sundström, Kimmo: Uskontojen uhrien tuki jatkaa nousukiidossa  28.3.2013. Pääkaupunkiseudun ateistit ry. Viitattu 3.5.2014.
12. ↑  Sundström, Kimmo: Sari Myllymäki Uskontojen uhrien tuen puheenjohtajaksi *Pääkaupunkiseudun ateistit ry*.  15.11.2008. Viitattu 22.4.2009.
13. ↑  Sundström, Kimmo: Joni Valkila Uskontojen uhrien tuen puheenjohtajaksi *Pääkaupunkiseudun ateistit ry*.  13.2.2012. Viitattu 27.9.2009.
14. ↑  Sundström, Kimmo: USKONTOJEN UHRIEN TUKI SAI RAY:N AVUSTUSTA (13.2.2012) *Pääkaupunkiseudun ateistit ry*.  13.2.2012. Viitattu 9.4.2012.
15. ↑  Uskontojen uhrien tuki UUT ry:n toimintakertomus vuodelta 2015 *uskontojenuhrientuki.fi*. Viitattu 2.8.2016.
16. ↑  USKONTOJEN UHRIEN TUELLE UUSI HALLITUS (19.1.2015) *ateistit.fi*. Viitattu 2.8.2016.

Kirjallisuutta
--------------

* *Uskontojen uhrien tuki UUT ry: Muutoksen vuodet 2000–2004*. Sisältää Muutos-lehdet neljältä vuodelta. Vantaa: Uskontojen uhrien tuki, 2005. ISBN 952-91-9430-7.
* *Iloisen talon kellareissa*. Into, 2011. ISBN 978-952-01-0617-1.

Aiheesta muualla
----------------

* Uskontojen uhrien tuki ry:n verkkosivut
* Laura Vähäsarja: Elämää uskonnon varjossa (Arkistoitu – Internet Archive). Vantaan Lauri 6.3.2008.